Bedrywighede by SAL hervat(Argieffoto) Die Suid-Afrikaanse Lugdiens (SAL) het Vrydag bevestig al sy vlugte sal oor die naweek volgens ŉ skedule hervat word, nadat die lugdiens vroeër vandag ’n ooreenkoms met stakende vakbonde oor ŉ loonverhoging aangegaan het. Dít volg nadat werkers van die SAL en sy tegniese afdeling, SAAT, sedert verlede Vrydag gestaak het – optrede wat die staatslugdiens nagenoeg R50 miljoen per dag gekos het. Luidens ŉ verklaring sal dienste by die lugdiens vanaf Saterdag stelselmatig weer terug na normaal keer. Hoewel daar Saterdag nog sekere gekanselleerde binnelandse en streeksvlugte (vlugte na lande op die Afrika-kontinent) gaan wees, verwag die lugdiens om steeds dienste aan alle passasiers te bied. Tlali Tlali, woordvoerder van die SAL, verduidelik in die verklaring enige passasiers wat alternatiewe verblyf benodig weens ŉ uitgestelde vlug of ŉ alternatiewe lugdiens moet gebruik, sal dienooreenkomstig gekontak word of op die lughawe van waar hulle vertrek gehelp word. Volgens Tlali sal alle dienste teen Sondag herstel wees. Dit beteken dat die SAL oudergewoonte dienste in al drie sy netwerke sal bedryf: plaaslik, streeks en internasionaal. “Ons is verheug om die normale skedules te hervat. Ek wil egter namens die SAL my opregte spyt uitspreek oor die ongerief wat ons lojale kliënte tydens hierdie nywerheidsdispuut ervaar het. Ons sal aanhou om die passasiers wat nog nie kon reis nie, so gou as moontlik te help om hul beoogde bestemming te bereik, ” sê Philip Saunders, die hoof‑ kommersiële beampte van die SAL. Lees meer hier oor die ooreenkoms wat SAL en die vakbonde bereik het.